**PROJEKT CENTAR IZVRSNOSTI „CEROVAČKE ŠPILJE“ – ODRŽIVO UPRAVLJANJE PRIRODNOM BAŠTINOM I KRŠKIM PODZEMLJEM (U NASTAVKU PROJEKT)**

JU PP Velebit nositelj je projekta Centar izvrsnosti „Cerovačke špilje“ – održivo upravljanje prirodnom baštinom i krškim podzemljem sufinanciranog iz sredstava Europskog fonda za regionalni razvoj, ref. broj KK.06.1.2.01.0011. Ugovor o dodjeli bespovratnih sredstava potpisan je dana 4. travnja 2018. godine, a provedba projekta trajat će do 31. prosinca 2021. godine. Partneri na projektu su Zadarska županija, „NATURA-JADERA“ javna ustanova za upravljanje zaštićenim dijelovima prirode na području Zadarske županije te Zagrebački speleološki savez. Cilj projekta je doprinijeti održivom korištenju prirodne resursne osnove, očuvanju okoliša i zaštiti prirodne baštine jačanjem modela održivog upravljanja zaštićenim područjima Republike Hrvatske i Europske Unije, a čime se ujedno doprinosi održivom razvoju u Jadranskoj regiji razvojem i diverzifikacijom turističke ponude, pomoću unaprjeđenja sustava posjećivanja, posjetiteljske infrastrukture i edukacijskih programa u PP Velebit i okolici. Uloga Zadarske županije na projektu je kroz aktivnosti promidžbe i vidljivosti projekta prezentirati vrijednost i ulogu zaštićenog područja Parka prirode Velebit, s posebnim naglaskom na lokalitet Cerovačkih špilja, čime će se osigurati privlačenje broja posjetitelja i postaviti temelj komunikacijskog modela prema općoj i stručnoj javnosti.

Ukupna vrijednost projekta je najviše 68.453.850,00 HRK od čega ukupni prihvatljivi troškovi mogu biti najviše 62.627.803,30 HRK.

Svrha predmeta nabave je usluga osmišljavanja promotivnih artikala i suvenira s izradom nacrta i tehničkih specifikacija za njih u sklopu projekta „Centar izvrsnosti Cerovačke špilje“. Proces osmišljavanja i standardizacije promotivnih artikala i suvenira ima za cilj tijesno povezivanje i dugoročnu suradnju s lokalnom zajednicom. Aktivnost realizira stručni multidisciplinarni tim pod vodstvom stručnjaka za marketing u turizmu, a sačinjen od stručnjaka za marketing s iskustvom u maloprodaji, facilitatora i grafičkog dizajnera. Poslove stručnjaka za marketing u turizmu i stručnjaka za marketing s iskustvom u maloprodaji može obavljati ista osoba. Čitav proces zamišljen je u formi interaktivnih događaja koji uključuju promociju, edukaciju, savjetodavne usluge, pomoć pri kreiranju proizvoda za buduće potrebe suvenirnice Centra izvrsnosti Cerovačke špilje te njihovu standardizaciju, uključujući i ambalažu. U sklopu svih aktivnosti potrebno je osigurati poštivanje svih obveznih elemenata iz uputa za informiranje i vidljivost projekata financiranih iz Strukturnih i Kohezijskog fonda koje su dostupne na sljedećem linku:

<https://www.safu.hr/datastore/filestore/10/Upute_za_korisnike_-_Informiranje_i_vidljivost_2014.pdf>.

**USLUGA OSMIŠLJAVANJA PROMOTIVNIH ARTIKALA I SUVENIRA S IZRADOM NACRTA I TEHNIČKIH SPECIFIKACIJA ZA NJIH**

Usluga se sastoji od sljedećih pet aktivnosti:

**1. Poziv proizvođačima u lokalnoj zajednici da sudjeluju u radionicama i natječaju za odabir promotivnih artikala i suvenira**

Obveza pružatelja usluge je putem lokalnih medija i izravnom komunikacijom uputiti poziv na on-line prezentaciju malim proizvođačima promotivnih artikala i suvenira s područja Ličko-Senjske i Zadarske županije. Na toj on-line prezentaciji, pružatelj usluge obvezan je detaljno predstaviti projekt „Centar izvrsnosti Cerovačke špilje“ te ostale četiri aktivnosti koje sačinjavaju ovu uslugu. Broj sudionika ove on-line prezentacije nije ograničen. Na kraju on-line prezentacije, kao i u kraćem razdoblju nakon nje, obveza je pružatelja usluge ispitati interes proizvođača za sudjelovanjem u sljedećim aktivnostima koje sačinjavaju ovu uslugu te im omogućiti prijavu za sudjelovanje u sljedećoj aktivnosti u kojoj broj sudionika također nije ograničen.

Rok za provedbu aktivnosti 1. je 30 dana od dana sklapanja Ugovora o pružanju usluge.

**2. Tri on-line radionice s područja produkt dizajna, marketinga i turizma, s ciljem edukacije lokalnih proizvođača**

Aktivnost se sastoji od tri on-line radionice za male proizvođače na kojima se oni educiraju za uspješno sudjelovanje na tržištu. Svaka radionica treba biti održana unutar jednog dana, trajati između dva i četiri sata, a sve tri radionice treba održati unutar najviše tri tjedna.

Radionica 1: Suveniri kao najveći potencijal rasta prihoda u turizmu

Radionica 2: Marketing miks tržišta suvenira; proizvod, cijena, distribucija i promocija

Radionica 3: Primjeri dobre prakse

Pružatelj usluge obvezan je na radionice pozvati sve one male proizvođače koji su se za to prijavili na kraju prethodne aktivnosti.

Rok za provedbu aktivnosti 2. je 60 dana od dana sklapanja Ugovora o pružanju usluge.

**3. On-line radionica „Analiza potencijalnih proizvoda sudionika projekta; diskusija, razgovori i preporuke“**

Nakon okončanja grupnih on-line radionica iz prethodne aktivnosti, ocjenjivačka komisija će među sudionicima navedenih radionica odabrati najviše 20 malih proizvođača koji će biti pozvani na još jednu grupnu on-line radionicu pod nazivom „Analiza potencijalnih proizvoda sudionika projekta; diskusija, razgovori i preporuke“. Ocjenjivačku komisiju će, osim predstavnika pružatelja usluge, činiti i predstavnici partnera na projektu, a prednost pri odabiru imat će mali proizvođači sa sjedištem bližim lokaciji budućeg Centra izvrsnosti Cerovačke špilje kod Gračaca. Ocjenjivačku komisiju potrebno je imenovati na samom početku provedbe usluge, odnosno na samom početku provedbe prve aktivnosti. Pružatelj usluge potiče se da sam predloži vrijeme trajanja ove radionice unutar jednog dana, kao i koliko dana bi ona trebala ukupno trajati s obzirom na očekivani broj od 20 malih proizvođača. Također, ako se pružatelj usluge odluči na višednevno rješenje, potiče se da predloži hoće li svih 20 malih proizvođača biti pozvani sudjelovati svim danima ili će se raditi po grupama sačinjenima od manjeg broja proizvođača.

Rok za provedbu aktivnosti 3. je 90 dana od dana sklapanja Ugovora o pružanju usluge.

**4. Individualne savjetodavne usluge odabranim proizvođačima**

Ocjenjivačka komisija će temeljem rezultata prethodne aktivnosti odabrati 10 malih proizvođača čije ideje imaju najveću šansu biti realizirane kao novi promotivni artikl ili suvenir budućeg Centra izvrsnosti Cerovačke špilje. Odabranim proizvođačima će se pojedinačno pružiti dodatne usluge savjetovanja od strane stručnjaka u definiranju proizvoda, pakiranja, cijene, dizajna, promocije i načina distribucije. Cilj pojedinačnog savjetovanja je kreiranje osmišljenih, konkretnih promotivnih artikala ili suvenira koji će biti spremni izaći na zahtjevno tržište. Svaki će proizvođač samostalno imati na raspolaganju stručnjake iz tima u ukupnom trajanju od 12 radnih sati, bilo to kroz jedan ili više dana. Navedena savjetovanja mogu se obavljati ili on-line, ili putem osobnih sastanaka.

Rok za provedbu aktivnosti 4. je 120 dana od dana sklapanja Ugovora o pružanju usluge.

**5. Odabir, dizajn i standardizacija pet promotivnih artikala ili suvenira te kreacija „Cerovačke košarice“**

Nakon provedenih radionica i individualnih savjetodavnih usluga ocjenjivačka komisija će odabrati najmanje pet proizvoda koji će postati promotivni artikli i/ili suveniri Cerovačkih špilja. Zadatak pružatelja usluge je, u suradnji s malim proizvođačima odabranih proizvoda, izraditi potpune nacrte i tehničke specifikacije koje će omogućavati jednostavnu serijsku proizvodnju odabranih proizvoda u budućnosti. U skladu s vizualnim identitetom Cerovačkih špilja i svim relevantnim pravilima za vidljivost projekata financiranih iz Strukturnih i Kohezijskog fonda, pružatelj usluge dizajnirat će i standardizirati nacrte i tehničke specifikacije koje će omogućavati jednostavnu serijsku proizvodnju za najmanje pet ambalaža u kojima će u budućnosti biti moguće zasebno pakirati svih, najmanje pet različitih, u budućnosti izrađenih promotivnih artikala i/ili suvenira. Pružatelj usluge će na sličan način dizajnirati i standardizirati nacrt i tehničke specifikacije koje će omogućavati jednostavnu serijsku proizvodnju za jednu ambalažu u kojoj će u budućnosti biti moguće zajednički smjestiti po jedan zapakirani primjerak svakog izrađenog promotivnog artikla i/ili suvenira. Tako složena „Cerovačka košarica“ bit će službeni poklon destinacije prilikom službenih posjeta i svečanosti, posebno za vrijeme trajanja projekta. Sama izrada promotivnih artikala i/ili suvenira, zajedno s njihovim ambalažama i ambalažom „Cerovačke košarice“ nije predmet ove usluge.

Rok za provedbu aktivnosti 5. je 180 dana od dana sklapanja Ugovora o pružanju usluge.

**Obveza ponuditelja je i izrada konačnog pisanog izvješća koje sadrži dokumentarne dokaze o potpunom izvršenju svih pet prethodno navedenih aktivnosti, kao i izrada pet dobro dokumentiranih parcijalnih pisanih izvješća nakon realizacije svake pojedine aktivnosti. Još jednom napominjemo kako je potrebno i nužno u sklopu svih aktivnosti, ali i kao sastavni dio svih proizvedenih dokumenata i materijalnih isporučevina, osigurati poštivanje svih obveznih elemenata iz uputa za informiranje i vidljivost projekata financiranih iz Strukturnih i Kohezijskog fonda koje su dostupne na sljedećem linku:**

[**https://www.safu.hr/datastore/filestore/10/Upute\_za\_korisnike\_-\_Informiranje\_i\_vidljivost\_2014.pdf**](https://www.safu.hr/datastore/filestore/10/Upute_za_korisnike_-_Informiranje_i_vidljivost_2014.pdf)**.**